钦定古今图书集成/明伦汇编/官常典/第270卷 > 孙思恭
## 钦定古今图书集成/明伦汇编/官常典/第270卷 > 孙思恭

按《宋史》本传：“思恭字彦先，登州人。擢第后即遭父丧，
不肯复从官，二十年间才上书。吏考为宛丘令，转运
使以水灾时调，春夫争弗得，乃弃官去。吴奎荐其学
行，补国子直讲，加秘阁校理。事神宗藩邸，为说书，又
为侍讲，直集贤院。以居中都久，力请补外。王奏留之。
及即位，擢天章阁待制。思恭性不忤物，犯而不校，笃”
于事，上有所见，必密疏以闻，帝亦间访以政。欧阳修
初不知思恭，修出政府，思恭尽力救解。出知江宁府、
邓州，以疾移单州，管干南京留司御史台。卒，年六十
二。思恭精关氏《易》，尤妙于《大衍》，尝修天文院浑仪，著
《尧年》至《熙宁长历》，近世历数之学未有能及之者。